.td_uid_2_60b28f72cceff_rand.td-a-rec-img{text-align:left}.td_uid_2_60b28f72cceff_rand.td-a-rec-img img{margin:0 auto 0 0} Newsbook.com.mt iltaqa' ma' Alda Bugeja li hija waħda mill-ftit nies li fadal f'Malta u Għawdex, li jaħdmu snajja' tradizzjonali Maltin. Il-ħolma ta' Alda hi li xi darba jingħaqqdu s-snajja' kollha flimkien u "nibdew inżejnu d-djar tagħna bl-affarijiet li naħdmu aħna stess". Waqt programm ieħor mis-sensiela Il-Benniena , Newsbook iltaqa' ma' Alda fejn rajniha taħdem in-newl u anke l-Macramé. Hija spjegat li dawn is-snajja' jistgħu jsiru minn kulħadd. Appellat biex ikun hawn sforz fil-pajjiż biex ma jintesewx u jkun hawn korsijiet fis-sajf għat-tfal biex jitgħallmu s-snajja' Maltin. Appellat lin-nies biex ma jiddejqux jixtru affarijiet li huma magħmula b'idejn il-Maltin u l-Għawdxin. X'inhu n-newl? In-newl huwa sengħa tradizzjonali Maltija li taf il-bidu tagħha minn żmien il-Ġgantija. Matul iż-żmien kien jinħadem b'metodi differenti u fil-bidu kienu jorbtu zokk ta' siġra ma' ħajt. Alda Bugeja hija waħda mill-ftit nissieġa li fadal f'Malta. Mid-drapp minsuġ tista' taħdem ħafna affarijiet, kemm ħwejjeġ kif ukoll dekorazzjonijiet tad-dar. Alda spjegat li kulħadd jista' jitgħallem din is-sengħa u mhux ikkumplikata daqskemm wieħed jaħseb. Iż-żewġ materjali li jintużaw għan-newl huma s-suf tan-nagħaġ u l-qoton. Alda ma tagħmilx biss newl iżda anke l-Macramé. Dawn huma għoqiedi li minnhom jagħmlu l-ktajjen bħala ġojellerija. Din is-sengħa tmur lura minn żmien il-preistorja. L-istess għoqda tal-Macramé tintuża wkoll mis-sajjieda Maltin biex jagħmlu x-xbiek u n-nases tagħhom. Din kienet sengħa tintuża ħafna biex jagħmlu l-barżakka tal-kaċċa iżda bil-mod il-mod qiegħda tinqata' wkoll. Alda ilha tagħmel dan ix-xogħol għal aktar minn 50 sena u wirtitu mingħand il-ġenituri u n-nanniet tagħha. Hija qalet li ħafna drabi s-snajja' jingħaqdu flimkien u dejjem tara biex tivvinta affarijiet ġodda u tadatta maż-żminijiet. Wieħed mix-xogħlijiet ta' Alda hu l-umbrellun li hemm f'Birkirkara. Fl-istess żmien għamlet mill-qoton il-kostum tal-Kumittiva li hija żifna tradizzjonali Maltija li ssir fi żmien il-karnival. Aqra aktar dwar il-Kumittiva Filmat: Bdew bi rġiel jilbsu ta' nisa… u llum? Ritratt: Facebook-Kumittiva Il-qoton li jiġi mill-għalqa jkun abjad u kannella u biex jiġi bil-kulur ikunu jridu jiżbgħuh. Il-blu jiġi mill-bebbux filwaqt li ħafna mill-kuluri l-oħra jiġu mill-ħaxix. .td_uid_3_60b28f72cd208_rand.td-a-rec-img{text-align:left}.td_uid_3_60b28f72cd208_rand.td-a-rec-img img{margin:0 auto 0 0}